Propunere de REGULAMENT DE PUNERE ÎN APLICARE AL CONSILIULUI de încheiere a reexaminării intermediare parțiale referitoare la măsurile antidumping aplicate importurilor de anumite elemente de fixare din fier sau din oțel originare din Republica Populară Chineză, extinse la importurile expediate din Malaysia, indiferent dacă sunt sau nu declarate ca fiind originare din Malaysia /* COM/2013/0652 final - 2013/0318 (NLE) */





EXPUNERE DE MOTIVE 1) Contextul propunerii || Motivele și obiectivele propunerii Prezenta propunere se referă la aplicarea Regulamentului (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (denumit în continuare „regulamentul de bază”), în cadrul reexaminării intermediare parțiale referitoare la taxele antidumping în vigoare aplicate importurilor de anumite elemente de fixare din fier sau din oțel originare din Republica Populară Chineză, extinse la importurile de anumite elemente de fixare din fier sau din oțel expediate din Malaysia, indiferent dacă sunt sau nu declarate ca fiind originare din Malaysia. || Contextul general Prezenta propunere este realizată în contextul punerii în aplicare a regulamentului de bază. || Dispoziții în vigoare în domeniul propunerii Prin Regulamentul (CE) nr. 91/2009 al Consiliului (JO L 29, 31.1.2009, p. 1), astfel cum a fost modificat prin Regulamentul de punere în aplicare (UE) nr. 924/2012 al Consiliului (JO L 275, 10.10.2012, p. 1), s-a instituit o taxă antidumping definitivă aplicată importurilor de anumite elemente de fixare din fier sau din oțel încadrate în prezent la codurile NC ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 și ex 7318 22 00 originare din Republica Populară Chineză. Prin Regulamentul de punere în aplicare (UE) nr. 723/2011 al Consiliului (JO L 194, 26.7.2011, p.6), taxa antidumping aplicată importurilor de anumite elemente de fixare din fier sau din oțel originare din Republica Populară Chineză a fost extinsă la importurile de anumite elemente de fixare din fier sau din oțel expediate din Malaysia, indiferent dacă sunt sau nu declarate ca fiind originare din Malaysia. || Coerența cu alte politici și obiective ale Uniunii Nu se aplică. 2) Consultarea părților interesate și evaluarea impactului || Consultarea părților interesate || Părțile interesate vizate de procedură au avut ocazia de a-și apăra interesele pe parcursul procedurii, în conformitate cu dispozițiile regulamentului de bază. || Obținerea și utilizarea expertizei || Nu a fost necesar să se recurgă la expertiză externă. || Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar conține o listă exhaustivă de condiții care trebuie evaluate. 3) Elementele juridice ale propunerii || Rezumatul acțiunii propuse La 14 mai 2013, Comisia a deschis o reexaminare intermediară parțială referitoare la taxele antidumping care se aplică importurilor de anumite elemente de fixare din fier sau din oțel originare din Republica Populară Chineză, extinse la importurile expediate din Malaysia, indiferent dacă sunt sau nu declarate ca fiind originare din Malaysia. Reexaminarea a fost demarată în urma unei cereri justificate depuse de Malaysian Precision Manufacturing SDN BHD (denumită în continuare „solicitantul”). Solicitantul și-a retras cererea de reexaminare înainte de a răspunde la chestionar. S-a stabilit că încheierea procedurii de reexaminare nu ar fi împotriva interesului Uniunii. Prin urmare, se propune adoptarea de către Consiliu a propunerii de regulament anexate în vederea încheierii anchetei de reexaminare intermediară, care ar trebui publicată în Jurnalul Oficial al Uniunii Europene. || Temei juridic Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene. || Principiul subsidiarității Propunerea intră în sfera competenței exclusive a Uniunii. În consecință, principiul subsidiarității nu se aplică. || Principiul proporționalității Propunerea respectă principiul proporționalității din următoarele motive: || Tipul acțiunii este descris în regulamentul de bază menționat anterior și exclude luarea de decizii la nivel național. || Nu este necesară indicarea modului în care se reduce la minimum sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor sau în care se asigură proporționalitatea acesteia cu obiectivul propunerii. || Alegerea instrumentelor || Instrumentul propus: regulament. || Alte mijloace nu ar fi adecvate din următorul motiv: Alte mijloace nu ar fi adecvate deoarece regulamentul de bază nu prevede opțiuni alternative. 4) Implicațiile bugetare || Propunerea nu are implicații asupra bugetului Uniunii. || 2013/0318 (NLE) Propunere de REGULAMENT DE PUNERE ÎN APLICARE AL CONSILIULUI de încheiere a reexaminării intermediare parțiale referitoare la măsurile antidumping aplicate importurilor de anumite elemente de fixare din fier sau din oțel originare din Republica Populară Chineză, extinse la importurile expediate din Malaysia, indiferent dacă sunt sau nu declarate ca fiind originare din Malaysia CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] (denumit în continuare „regulamentul de bază”), în special articolul 11 alineatul (3) și articolul 13 alineatul (4), având în vedere propunerea prezentată de Comisia Europeană (denumită în continuare „Comisia”), după consultarea comitetului consultativ, întrucât: 1. PROCEDURA 1.1. Măsuri în vigoare (1) Consiliul a instituit, prin Regulamentul (CE) nr. 91/2009[2], astfel cum a fost modificat prin Regulamentul de punere în aplicare (UE) nr. 924/2012 al Consiliului[3], o taxă antidumping definitivă aplicată importurilor de anumite elemente de fixare din fier sau din oțel, încadrate în prezent la codurile NC ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 și ex 7318 22 00 originare din Republica Populară Chineză („măsurile în vigoare”). (2) Prin Regulamentul (UE) nr. 723/2011[4] („măsurile în vigoare extinse”), Consiliul a extins taxa antidumping definitivă aplicată importurilor de anumite elemente de fixare din fier sau din oțel originare din Republica Populară Chineză la importurile de anumite elemente de fixare din fier sau din oțel expediate din Malaysia, indiferent dacă sunt sau nu declarate ca fiind originare din Malaysia. 1.2. Cererea de reexaminare (3) Malaysian Precision Manufacturing SDN BHD (denumit în continuare „solicitantul”), un producător-exportator din Malaysia, a depus o cerere de reexaminare intermediară parțială în conformitate cu articolul 11 alineatul (3) și articolul 13 alineatul (4) din regulamentul de bază. (4) Cererea s-a limitat la acordarea unei exceptări de la măsurile în vigoare extinse în ceea ce îl privește pe solicitant. (5) În cerere, solicitantul a declarat că este într-adevăr producător de anumite elemente de fixare din fier sau din oțel și că este capabil să producă întreaga cantitate de anumite elemente de fixare din fier sau din oțel pe care a expediat-o către Uniune de la momentul începerii anchetei referitoare la eludarea măsurilor antidumping, care a condus la instituirea măsurilor în vigoare extinse. (6) Solicitantul a furnizat elemente de probă prima facie conform cărora acesta s-a constituit ca producător de anumite elemente de fixare din fier sau din oțel în Malaysia cu mult timp înainte de instituirea măsurilor în vigoare. În plus, solicitantul a susținut că, deși are legătură cu anumiți producători de anumite elemente de fixare din fier sau din oțel cu sediul în Republica Populară Chineză, relațiile sale cu respectivele societăți afiliate din Republica Populară Chineză au fost stabilite înainte de instituirea măsurilor în vigoare și că aceste relații nu au fost utilizate pentru a eluda măsurile în vigoare extinse. 1.3. Deschiderea unei reexaminări intermediare parțiale (7) Stabilind, după consultarea comitetului consultativ, că cererea conținea suficiente dovezi prima facie pentru a justifica deschiderea unei reexaminări intermediare parțiale, la 14 mai 2013, Comisia a deschis, printr-un aviz publicat în Jurnalul Oficial al Uniunii Europene[5] (denumit în continuare „avizul de deschidere”), o reexaminare intermediară parțială în temeiul articolului 11 alineatul (3) și al articolului 13 alineatul (4) din regulamentul de bază, limitată la examinarea posibilității de a acorda solicitantului o exceptare de la măsurile în vigoare extinse. 1.4. Părțile interesate (8) Comisia a informat oficial solicitantul, reprezentanții Malaysiei și ai Republicii Populare Chineze, precum și asociația producătorilor din Uniune cu privire la deschiderea reexaminării intermediare parțiale. Părților interesate li s-a oferit posibilitatea de a-și face cunoscute în scris punctele de vedere și de a solicita o audiere în termenul stabilit în avizul de deschidere. Numai solicitantul s-a manifestat. Nu s-a solicitat nicio audiere. (9) Pentru a obține informațiile considerate necesare pentru ancheta sa, Comisia a trimis un chestionar solicitantului, care nu a trimis niciun răspuns în termenul stabilit în acest scop. 2. RETRAGEREA CERERII ȘI ÎNCHEIEREA PROCEDURII (10) La 18 iunie 2013, solicitantul și-a retras cererea de reexaminare intermediară parțială a măsurilor în vigoare extinse. Solicitantul a susținut că nu a fost în măsură să furnizeze Comisiei datele solicitate în chestionar în ceea ce privește societățile sale afiliate. În plus, solicitantul a obiectat că termenul limită de transmitere a răspunsului la chestionar a fost prea scurt. Cu toate acestea, nu s-a depus nicio cerere justificată de prelungire a termenului de transmitere a răspunsului la chestionar. (11) Având în vedere retragerea cererii, s-a analizat dacă ar fi justificată continuarea din oficiu a anchetei de reexaminare. Comisia nu a găsit niciun motiv întemeiat conform căruia încheierea procedurii nu ar fi în interesul Uniunii. Având în vedere cele expuse anterior, ancheta ar trebui încheiată. (12) Părțile interesate au fost informate cu privire la intenția de a încheia ancheta de reexaminare și au avut posibilitatea de a prezenta observații. Nu s-a primit nicio observație. (13) Prin urmare, s-a concluzionat că reexaminarea intermediară parțială referitoare la măsurile antidumping aplicabile importurilor de anumite elemente de fixare din fier sau din oțel originare din Republica Populară Chineză, extinse la importurile de anumite elemente de fixare din fier sau din oțel expediate din Malaysia, indiferent dacă sunt sau nu declarate ca fiind originare din Malaysia, ar trebui încheiată fără modificarea măsurilor antidumping în vigoare extinse, ADOPTĂ PREZENTUL REGULAMENT: Articolul 1 Reexaminarea intermediară parțială referitoare la măsurile antidumping aplicabile importurilor de anumite elemente de fixare din fier sau din oțel originare din Republica Populară Chineză, extinse la importurile de anumite elemente de fixare din fier sau din oțel expediate din Malaysia, indiferent dacă sunt sau nu declarate ca fiind originare din Malaysia, deschisă în temeiul articolului 11 alineatul (3) și al articolului 13 alineatul (4) din Regulamentul (CE) nr. 1225/2009, se încheie fără modificarea măsurilor antidumping în vigoare extinse. Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 343, 22.12.2009, p. 51. [2] JO L 29, 31.1.2009, p. 1. [3] JO L 275, 10.10.2012, p. 1. [4] JO L 194, 26.7.2011, p. 6. [5] JO C 134, 14.5.2013, p. 34.